Milan Uhrík

Ing. Milan Uhrík, PhD. (* 21. december 1984) je slovenský politik, poslanec Európskeho parlamentu zvolený za Ľudovú stranu Naše Slovensko. Je bývalý poslanec Národnej rady Slovenskej republiky za Ľudovú stranu Naše Slovensko, člen Zahraničného výboru NR SR, riaditeľ úradu Banskobystrického samosprávneho kraja, v minulosti IT manažér a vývojár, vysokoškolský pedagóg a výskumník, živnostník a konateľ s.r.o., manažér projektu z fondov EÚ, analytik kapitálových investícií a programátor web aplikácií. Pracoval aj ako investičný analytik vo švajčiarskom Zürichu pre spoločnosť Holcim Group Support.

Štúdium a vedecká činnosť 
Milan Uhrík vyrastal v Komjaticiach pri Nitre. V Nitre v roku 2004 zmaturoval na Strednej priemyselnej škole v odbore Automatizácia. Následne študoval bakalársky program Priemyselná informatika na Fakulte elektrotechniky a informatiky Slovenskej technickej univerzity v Bratislave. 
V roku 2007 absolvoval stáž na Fakulte metalurgie a chémie na Belehradskej univerzite a stážoval na Univerzite technológie, obchodu a dizajnu v nemeckom Wismare. Inžinierske štúdium na Ústave riadenia a priemyselnej informatiky FEI STU v Bratislave v študijnom programe Kybernetika skončil v roku 2009; súbežne (20052009) študoval na Ústave manažmentu Slovenskej technickej univerzity v Bratislave svetovú ekonomiku, finančný manažment a podnikové hospodárstvo.

V roku 2012 skončil doktorandské štúdium na Ústave energetiky a aplikovanej elektrotechniky FEI STU v Bratislave s nulovým h-indexom. Publikoval viac ako 3 (Scopus) vedeckých a odborných publikácií. Pôsobil na Slovenskej technickej univerzite v Bratislave (20112014) ako manažér projektov z fondov EÚ a neskôr (20102015) bol vysokoškolským pedagógom na Slovenskej technickej univerzite v Bratislave.

Politická činnosť 
V rokoch 20102012 bol Uhrík členom Novej Generácie, mládežníckej organizácie strany SDKÚ-DS. V tomto období mal Uhrík byť aj členom strany SDKÚ-DS, sám sa k tomu nevyjadruje. V komunálnych voľbách v novembri 2010 neúspešne kandidoval za SDKÚ-DS za poslanca v obci Komjatice. Od roku 2014 začal aktívne pôsobiť v štruktúrach strany ĽSNS.

V parlamentných voľbách 5. marca 2016 bol zvolený za poslanca NR SR, získal 10 568 preferenčných hlasov, čo mu vynieslo 5. miesto zo 14 zvolených poslancov za nacionalistickú stranu ĽSNS.

7. augusta 2017 oznámil, že bude kandidovať na post predsedu Nitrianskeho samosprávneho kraja.
Nebol zvolený za predsedu Nitrianskeho samosprávneho kraja, skončil tretí so ziskom 15,36 %. Bol zvolený za poslanca Nitrianskeho samosprávneho kraja za volebný obvod č.3 (Nitra). Okrem Mariana Kotlebu je jediným zvoleným krajským poslancom za svoju stranu.

Vo voľbách do Európskeho parlamentu 2019 bol zvolený za europoslanca za stranu ĽSNS. Prekrúžkoval sa zo 14. miesta kandidátky na 1. miesto ziskom 42 779 preferenčných hlasov.

19. augusta 2019 sa vzdal mandátu poslanca Nitrianskeho samosprávneho kraja z dôvodu zvolenia za europoslanca.

V januári 2021 údajne v reakcii na zmenu stanov strany ĽSNS v prospech centralizácie moci v rukách Mariana Kotlebu zo strany spoločne s ďalšími piatimi poslancami NR SR vystúpil. V marci 2021 Uhrík spolu s ďalšími odídencami z ĽSNS prevzal od Petra Marčeka stranu HLAS ĽUDU (pôvodne Hnutie za demokraciu) a pretransformoval stranu na hnutie REPUBLIKA, ktorého sa následne stal aj predsedom.

Referencie

Externé odkazy 
 Osobná stránka Milana Uhríka

Slovenskí politici
Poslanci NR SR (2016 – 2020)
Poslanci Nitrianskeho samosprávneho kraja
Absolventi Elektrotechnickej fakulty Slovenskej technickej univerzity v Bratislave
Vyučujúci na Fakulte elektrotechniky a informatiky Slovenskej technickej univerzity v Bratislave
Slovenskí europoslanci (2019 – 2024)
Predsedovia slovenských politických strán
Politici ĽS Naše Slovensko